Weerlig vorm glo bergeDie amfiteater by die Drakensberge Die Universiteit van die Witwatersrand het Dinsdag gesê weerlig speel ŉ groot rol in die vorming van berglandskappe in Suider-Afrika. ŉ Studie deur Jasper Knight en Stefan Grab van die departement van geografie, argeologie en omgewingstudies, het vir die eerste keer bewys dat weerlig verantwoordelik is vir sommige hoekige rotsformasies in die Drakensberge. ŉ Kompas is gebruik om rotse, wat ŉ sterk magnetiese veld het, uit te ken. “Indien jy ŉ kompas oor ŉ gebied hou waar weerlig geslaan het, sal die naald skielik 360 grade in die rondte draai,” het Knight in ŉ verklaring gesê. Hy sê die Drakensberge is volop rotse wat magnetiese minerale bevat. “Die energie van weerlig wat die grond se oppervlak tref kan die rots gedeeltelik laat smelt en wanneer die rots weer afkoel, neem dit die magnetiese afbeelding van vandag se magnetiese veld aan.” Die navorsers het ŉ verspreiding van weerlig in die Drakensberge op ŉ kaart aangedui. “Ons het bevind dat weerlig die evolusie van berglandskappe noemenswaardig beheer, aangesien dit help om die pieke met dié plofeffek te vorm.” Daar is vroeër geglo dat hoekige rotse deur temperatuurveranderings veroorsaak is.